Torbjørn Yggeseth

Torbjørn Yggeseth (1934–2010)Thorbjørn Yggeseth er død – NRK var en norsk skihopper, pilot og idrettsleder. Han konkurrerte for Heggedal Idrettslag i Asker da han var aktiv.

 Biografi 
Yggeseth tok examen artium i 1953 før han gikk inn i Forsvaret der han utdannet seg til jagerflyger på flyskolen i Canada. Han ble senere pilot og testflyger i SAS der han var til han gikk av med pensjon i 1994.

Yggeseth vant skiflygingsrennet i Kulm i 1959, og fikk samme år Sportsjournalistenes statuett som «Årets idrettsnavn». Han ble nummer fem i OL 1960 i Squaw Valley. I 1963 vant Yggeseth hopprennet i Holmenkollen.   I den tysk-østerrikske hoppuken kom han på andreplass sammenlagt både i 1962/63 og 1963/64, og han vant to enkeltrenn, i Bischofshofen sesongen 1962/63 og i Oberstdorf sesongen 1963/64. Hans beste plasseringer i NM var en andreplass i 1963 bak Torgeir Brandtzæg og en fjerdeplass i 1958. I OL 1964, da det for første gang ble arrangert to hopprenn i et OL, kom han på 14.- og 28.-plass.

I 1965 var Yggeseth sammen med Per Jorsett kommentator fra NM i hopp i Skuibakken. Der uttalte han: «... selv for Engan er det ikke moro å hoppe etter Wirkola». Dette er første gang det er registrert at dette uttrykket ble brukt.Å hoppe etter Wirkola, - og andre uttrykk som fortsatt lever - NRKHan "hoppet etter Wirkola" - NRK

Yggeseth var leder for hoppseksjonen til Det internasjonale skiforbundet fra 1982 til 2004. Han ble omstridt i 2004 da han nektet kvinnelige hoppere å delta i skiflygingsrenn.

I 2008 ble Yggeseth diagnostisert med uhelbredelig prostatakreft. Sykdommen førte til at han måtte ta en livsnødvendig operasjon. Operasjonen gjorde ham lam fra livet og ned slik at han ble sittende i rullestol.

 Utmerkelser 
Yggeseth ble tildelt Holmenkollmedaljen i 1963 (sammen med Alevtina Koltsjina, Pavel Koltsjin og Astrid Sandvik). Han var æresmedlem av Det internasjonale skiforbundet samt Norges Skiforbund.

 Referanser 

 Eksterne lenker 


Kategori:Norske skihoppere
Kategori:Norske idrettsledere
Kategori:Deltakere for Norge under Vinter-OL 1960
Kategori:Skihoppere under Vinter-OL 1960
Kategori:Deltakere for Norge under Vinter-OL 1964
Kategori:Skihoppere under Vinter-OL 1964
Kategori:Vinnere av Holmenkollmedaljen
Kategori:Personer tilknyttet SAS Group
Kategori:Ekspertkommentatorer (sport)
Kategori:Personer fra Asker kommune
Kategori:Deltakere for Norge under Ski-VM 1958